Author: OI
Company: MDPT

Predkladacia správa

	Návrh na uzavretie Dohody medzi vládou Slovenskej republiky a Kabinetom ministrov Ukrajiny o delegovaní zodpovednosti za poskytovanie letových prevádzkových služieb a o prevádzke Medzinárodného letiska Užhorod sa predkladá ako iniciatívny materiál. 

	Takáto dohoda bola uzavretá 12. decembra 1980 medzi vládou Československej socialistickej republiky a vládou Zväzu sovietskych socialistických republík o dočasnom umiestnení rádiového a svetelného zabezpečovacieho zariadenia na území Československej socialistickej republiky pre pristávanie lietadiel na letisku Užhorod. Po skončení jej platnosti (31. decembra 1990) bol na zaistenie bezpečnosti pohybov lietadiel pri priblížení na pristátie na letisku a po vzlete  z letiska Užhorod dňa 8. marca 1991 medzi Ministerstvom civilného letectva ZSSR a Federálnym ministerstvom dopravy ČSFR uzavretý Protokol o postupoch spolupráce medzi orgánmi riadenia letovej prevádzky letiska Košice a letiska Užhorod.

	S cieľom dojednania podmienok a pravidiel pre dočasné umiestnenie rádionavigačných a svetelných zariadení na území Slovenskej republiky zabezpečujúcich bezpečnosť letov civilných lietadiel na Medzinárodnom letisku Užhorod a možnosti úhrad za užívanie pôdy, ako aj za prípadné škody, Ministerstvo dopravy, pôšt a telekomunikácií SR iniciovalo uzavretie novej dohody už v roku 1997. V spolupráci s Riadením letovej prevádzky SR a Štátnou leteckou inšpekciou vypracovalo návrh dohody, ktorý bol v júni 1998  medzirezortne pripomienkovaný kompetentnými orgánmi. Ich pripomienky boli do návrhu dohody zapracované. Ukrajinská strana nám zaslala prepracovaný návrh dohody vo februári 2002. Tento bol expertmi civilného letectva upravený z odbornej stránky a v máji 2001 opätovne zaslaný Ukrajine. Zároveň sme navrhli, aby bola dohoda uzavretá aj v anglickom jazyku, ktorý bude v prípade sporov rozhodujúcim. V apríli 2002, pred rokovaním expertov, bol návrh dohody pripomienkovaný MF SR, MO SR, MV SR a MZV SR, kedy ministerstvo financií upozornilo, že oslobodenie zariadení a materiálov prevážaných cez štátne hranice, sa musí riadiť vnútroštátnymi právnymi predpismi. Všetky pripomienky uvedených rezortov boli do návrhu zapracované. Predkladaný text dohody bol dohodnutý na rokovaní expertov v apríli 2002. Bola upresnená oblasť zodpovednosti za poskytovanie letových prevádzkových služieb a bol upravený spôsob prekračovania štátnych hraníc (Príloha 3).
V novembri 2002 nám boli diplomatickou cestou oznámené pozmeňovacie návrhy ukrajinskej strany k Prílohe 3 dohody. V marci 2003 sa uskutočnilo medzirezortné pripomienkové konanie podľa nových Legislatívnych pravidiel vlády SR. V dôsledku rozdielnych stanovísk MV SR a ÚV SR – SIAP k otázke prekračovania štátnych hraníc bolo zvolané stretnutie ich zástupcov, na ktoré bolo prizvané aj ministerstvo financií. Na tomto stretnutí bola zrušená Príloha 3 a dohodnuté ustanovenia o prekračovaní štátnej hranice, ktoré sú súčasťou dohody (článok 6). 
	Účelom dohody je stanoviť pravidlá pre umiestnenie rádiových a svetelných zabezpečovacích zariadení na území Slovenskej republiky slúžiacich na pristávanie lietadiel a na vykonávanie príletov a odletov civilných lietadiel na letisko alebo z Medzinárodného letiska Užhorod po tratiach vedúcich cez vzdušný priestor Slovenskej republiky. Zariadenia musia spĺňať normy platné na území Slovenskej republiky a ich dovoz, ako aj dovoz  materiálov na ich údržbu sa riadi vnútroštátnymi právnymi predpismi štátov zmluvných strán. Zariadenia dovezené na územie SR sú uvedené v prílohe 2 a po skončení platnosti dohody budú opäť vyvezené späť. Podľa článku 3 predkladaného návrhu dohody budú môcť byť do 3 mesiacov odo dňa nadobudnutia jej platnosti uzavreté dohody o prenájme medzi vlastníkmi pôdy a vlastníkmi zariadení,  keďže technické zariadenia sú rozmiestnené na poľnohospodárskej pôde. Podľa článku 5 náklady vynaložené na zníženie hlučnosti na území Slovenskej republiky hradí ukrajinská strana, v prípade, že hodnoty prekročia maximálne povolenú hladinu hlučnosti podľa noriem Slovenskej republiky. Takisto uhrádza slovenskej strane všetky náklady v prípade znečistenia životného prostredia. Podľa článku 6  je možné štátnu hranicu prekračovať na základe platného cestovného dokladu a zoznamu potvrdeného oprávnenými colnými pracovníkmi. Vstup záchranárov na územie druhého štátu v prípade nehody sa riadi Dohodou medzi vládou Slovenskej republiky a Kabinetom ministrov Ukrajiny o spolupráci a vzájomnej pomoci pri mimoriadnych udalostiach, podpísanou  5. decembra 2000 v Bratislave.

	Uzavretie dohody nekladie nároky na štátny rozpočet a nemá dosah na zamestnanosť, ani na životné prostredie z hľadiska hluku a znečistenia životného prostredia spalinami z motorov lietadiel. Ide o bilaterálnu medzinárodnú dohodu vládneho charakteru, ktorej ustanovenia nepresahujú rámec platnej legislatívy Slovenskej republiky, preto sa Doložka prednosti medzinárodnej zmluvy pred zákonmi nepredkladá. Je v súlade s príslušnými normami a odporúčaniami Medzinárodnej organizácie civilného letectva, ktorými sú Slovenská republika a Ukrajina viazané, ako účastníci Dohovoru o medzinárodnom civilnom letectve z r. 1944.